Foto’s: Talle sterf, beseer ná ontploffing by fabriekŉ Gebou aan die brand by die aanleg in Yancheng [21 Maart 2019]. (Foto: Chinatopix via AP) Die ontploffing het Donderdagmiddag (plaaslike tyd) by ŉ aanleg van die Tianjiayi- chemiese maatskappy in Yancheng, wat plaagdoders vervaardig, plaasgevind. Dié aanleg het altesaam 195 werknemers. Teen Vrydagmiddag (plaaslike tyd) het die dodetal op 47 gestaan, met 90 mense wat ernstige beserings opgedoen het. Beamptes van Yancheng sê altesaam 640 mense moes in hospitale behandel word ná die ontploffing. “Daar was ses of sewe mense in die fabriek toe ons twee groot plofgeluide gehoor het en oomblikke daarna het die glasvenster in my winkel aan skerwe gespat,” het ŉ vrou Vrydag aan DPA gesê. “Die voor- en agterdeur van die winkel het ook weens die [ontploffings-] golf gebreek en kan nie sluit nie. My huis is net ŉ paar kilometer weg van die ontploffingstoneel en al die vensters het daar ook gebreek.” ŉ Lugfoto van die beskadigde geboue op die toneel waar ŉ ontploffing plaasgevind het by ŉ chemiese fabriek in die Xiangshui-distrik van Yancheng in China se Jiangsu-provinsie [22 Maart 2019]. (Foto: Ji Chunpeng/Xinhua via AP) Video’s van die voorval wat op sosiale media versprei word, wys hoe die fabriek in vlamme gehul is ná die ontploffing, met dik swart rookwolke wat die lug in borrel. Honderde brandbestryders is ontplooi om die vlamme te blus. Volgens die Chinese staatsuitsaaier is Xi tans in Italië om ŉ padveiligheidsinisiatief te bevorder. Hy het gesê daar moet meer voorsorg getref word teen nywerheidsongelukke, veral in gevaarlike bedrywe soos chemikalieë vervaardiging. CNN berig die chemiese stof wat die ontploffing veroorsaak het, is benseen. Volgens die berig het die fabriek verlede jaar ŉ veiligheidsinspeksie van die regering gedop.